Ramaphosa vaar uit teen staatskaping en korrupsieCyril Ramaphosa. Foto: ANA “Op staatsvlak moet ons die realiteit konfronteer dat kritiese staatsinstellings deur individue en gesinne geteiken is deur die uitoefening van invloed en die manipulering van bestuursprosesse en openbare hulpbronne. Dit het gelei tot die verswakking van ondernemings in staatsbesit wie se bestuurstrukture aangepas moet word, “ het Ramaphosa kort ná middernag in Johannesburg gesê. “Of ons dit nou staatskaping of korrupsie noem – dit het die integriteit van ons instellings ondermyn, ons ekonomie honderde miljarde rande gekos en bygedra tot die verdere verarming van ons mense.” Ramaphosa het gesê gegewe die uitdagings is daar ŉ beroep op die regerende party en die nuutverkose nasionale uitvoerende komitee gedoen om op te tree teen korrupsie, samespanning en ander ekonomiese misdade wat algemeen in die openbare en private sektor voorkom. Met verwysing na die ekonomie het Ramaphosa gesê Suid-Afrikaners smag na ŉ regerende party wat die sukkelende ekonomie van die land kan verhef. Die mense van Suid-Afrika wil die ANC hê wat aan sy beloftes voldoen en is getrou is aan sy missie. “Die mense van Suid-Afrika wil aksie hê, hulle wil nie woorde hê nie. Hulle wag vir aksie. Die mense van ons land soek die ANC wat aan sy beloftes voldoen en getrou bly aan sy missie.” Ramaphosa het gesê dat grondonteiening sonder vergoeding geïmplementeer sal word, maar op ŉ manier wat nie die ekonomie sal skade aandoen nie. “Hierdie konferensie het met oorweldigende en eenparige saamstemming besluit dat onteiening sonder vergoeding een van die meganismes moet wees wat aan die regering beskikbaar gestel word om grondhervorming en die herverdeling van grond teweeg te bring,” het Ramaphosa gesê. Ramaphosa het ook verwys na geslagsgelykheid en gesê die regerende party moet sy toewyding daartoe krities evalueer. “Ons moet bewus wees van die praktyke en houdings wat patriargie in ons organisasie en samelewing versterk – en ons moet saamwerk om dit te beëindig. “ Sy uitlatings kom nadat slegs een vrou tot die top-ses van die party verkies is. Volgens Ramaphosa is die ANC in onlangse tye op sy slegste gesien. “Ons het ŉ organisasie gesien wat in homself verdeel was. Tog het ons ook ŉ blik gesien van die ANC op sy beste.” Hy het gesê die ANC sal nie disintegreer weens faksiegevegte en -geskille nie.